OBH 3842/1996.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása

Panaszos beadvánnyal fordult az állampolgári jogok országgyűlési biztosához, melyben leírja, hogy véleménye szerint a súlyos mozgáskorlátozott személyek közlekedési kedvezményeiről szóló 164/1995. (XII. 27.) Korm. rendelet egyes rendelkezései ütköznek a jogalkotásról szóló 1987. évi XI. törvény, illetve a hadigondozásról szóló 1994. évi XLV. törvény néhány szabályával.

Megállapított tényállás

Panaszos véleménye szerint a Korm. rendelet azért ellentétes a jogalkotási törvénnyel, mert több helyen visszamenőleges hatállyal állapít meg határidőt. A 164/1995. Korm. rendelet valóban tartalmaz határidőket a személygépkocsi szerzési és átalakítási támogatás esetén, kizárva azokat a támogatásból, akik a kérelem benyújtását megelőző hét éven belül már részesültek ilyen juttatásban.

A jogalkotásról szóló törvény szerint jogszabály a kihirdetését megelőző időre nem állapíthat meg kötelezettséget, és nem nyilváníthat valamely magatartást jogellenessé.

A beadványban sérelmezett másik kérdés a hadigondozási törvényre vonatkozik, mely szerint a súlyos mozgáskorlátozottak részére adható kedvezményeknél az azonos feltételekkel pályázók esetén a hadigondozottat előnyben kell részesíteni. Ezzel szemben a Kormányrendelet felsorolja ugyan azokat a szempontokat, melyek esetén a kérelmező előnyben részesíthető, de panaszos véleménye szerint itt már csak lehetőségként említi a mozgássérült hadigondozott előnyben részesítését.

A vizsgálat során megkerestem a Népjóléti Minisztériumot, mint a panaszban sérelmezett Kormányrendelet előterjesztőjét és tájékoztatást kértem a hadigondozásról szóló törvénnyel kapcsolatban. Válaszukban elmondták, hogy a Kormányrendelet által előnyben részesíthető kör nem azonos a hadigondozásról szóló törvény alapján támogatásra jogosult hadirokkantakkal. A rendelet által előnyben részesíthető kört a honvédelemről szóló 1993. évi CX. törvény 171. § (1) bekezdése határozza meg.

Alkalmazott jogszabályok

1987. évi XI. törvény a jogalkotásról

"12. § (2) A jogszabály a kihirdetését megelőző időre nem állapíthat meg kötelezettséget, és nem nyilváníthat valamely magatartást jogellenessé." 

164/1995. (XII. 27.) Korm. rendelet a súlyos mozgáskorlátozott személyek közlekedési kedvezményeiről

"(4) Szerzési támogatás ugyanazon személyre tekintettel hétévenként egy ízben adható."

"4. § (1) Szerzési támogatásra való jogosultsága annak a súlyos mozgáskorlátozott személynek állapítható meg,
c) a kérelem benyújtását megelőző hét éven belül mozgáskorlátozottságára tekintettel nem részesült szerzési támogatásban vagy gépjármű-behozatali vámmentességben."

"(3) Átalakítási támogatásra ugyanazon személy hétévenként egy ízben jogosult."

"(4) Az (1) bekezdés a) pontja szerinti átalakítási támogatásra az az érvényes vezetői engedéllyel rendelkező súlyos mozgáskorlátozott személy jogosult,
a) aki a kérelem benyújtását megelőző hét éven belül nem részesült átalakítási támogatásban,"

"(2) A kielégítésnél előnyben részesíthető az a súlyos mozgáskorlátozott személy, aki
a) saját jogán jogosult a szerzési és/vagy átalakítási támogatásra,
b) a személygépkocsit rehabilitáció céljából használná (munkaviszony, tanulói jogviszony folytatása),
c) egyedülálló,
d) a szerzési támogatás összegét a 3. § (1) bekezdése szerinti segédmotoros rokkantkocsi vagy kerekesszék vásárlására használja fel,
e) a honvédelmi kötelezettség teljesítése során, azzal összefüggésben vált súlyos mozgáskorlátozottá."

1993. évi CX. törvény a honvédelemről

"Hvt. 171. § (1) Honvédelmi kötelezettséggel összefüggő:
a) az a baleset vagy baleset miatt bekövetkezett halál, amely a katonai szolgálat teljesítése, a honvédelmi kötelezettséggel kapcsolatos megjelenési kötelezettség teljesítése közben történt, valamint
b) az a betegség, amely a honvédelmi kötelezettség teljesítésének különös veszélyessége folytán keletkezett, vagy jelentősen súlyosbodott. Honvédelmi kötelezettséggel összefüggő az ilyen betegség miatt bekövetkezett halál is."	

Az érintett alkotmányos jog

Alkotmány 2. §

"2. § (1) A Magyar Köztársaság független, demokratikus jogállam."

A vizsgálat megállapításai

A beadvány által tartalmazott első panasz a súlyos mozgáskorlátozott személyek közlekedési kedvezményeiről szóló 164/1995. (XII. 27.) Korm. rendelet és a jogalkotásról szóló 1987. évi XI. törvény egyes rendelkezéseinek ütközésére vonatkozik.

A jogállamiság alapvető követelménye a jogbiztonság és ezzel együtt a jogszabályok visszaható hatályának tilalma. Az 1987. évi XI. törvény alkotmányos előírása szerint jogszabály a kihirdetését megelőző időre nem állapíthat meg kötelezettséget, és nem nyilváníthat valamely magatartást jogellenessé. A Kormányrendelet szabályait nem kell a jogszabály hatálybalépése előtt létrejött jogviszonyokra alkalmazni, a hét éves határidő nem a már igénybe vett kedvezményekre vonatkozik, nem állapít meg visszamenőlegesen kötelezettséget, hanem a jövőben igénybe vehető juttatás feltételeit állapítja meg.

A visszamenőleges hatály tilalmát a kiszámíthatóság és az előreláthatóság követelményéből lehet levezetni. A kifogásolt rendelkezés előre látható volt, hiszen 1990. óta létezik ez a juttatás és minden erre vonatkozó jogszabályban szerepelt három vagy öt éves határidő. Az Alkotmánybíróság határozata alapján (55/1994. (XI. 10.) AB határozat): "Önmagában az, hogy az állampolgárok másként cselekedtek volna, ha előre láthatták volna a jogszabály módosítását, nem ad módot a jogbiztonság címén az alkotmányellenesség megállapítására. A visszaható hatályú jogalkotás tilalmának ilyen kiterjesztő értelmezése alkotmányjogilag indokolhatatlan."

A szociális ellátások feltételeinek megváltoztatásának alkotmányossága attól függ, hogy nem ütközik-e más alkotmányos elvekbe. Ebben az esetben nincs szó a jogbiztonság sérelméről, hiszen a kifogásolt a rendelkezés előre látható volt és nem állapít meg visszamenőleges hatállyal kötelezettséget.

A beadványban foglalt másik panasz a súlyos mozgáskorlátozott személyek közlekedési kedvezményeiről szóló 164/1995. (XII. 27.) Korm. rendelet és a hadigondozásról szóló 1994. évi XLV. törvény egyes rendelkezéseinek ellentétére vonatkozik.

A Kormányrendelet 15. §-a szerint a személygépkocsi szerzési támogatás kielégítésénél előnyben lehet részesíteni azt a súlyos mozgáskorlátozott személyt, aki a honvédelmi kötelezettség teljesítése során, azzal összefüggésben vált súlyos mozgáskorlátozottá. Ez a kör nem azonos a hadigondozásról szóló törvény alanyaival. A rendelet a honvédelemről szóló törvény 171. §-ában említett személyekre terjed ki. 

A hadigondozásról szóló törvény szerint előnyben  kell részesíteni mozgássérült hadigondozottat a személygépkocsi szerzési támogatások kielégítésénél. Ezt a szabályt törvény tartalmazza, tehát magasabb szintű jogszabály, mint a rendelet. A jogalkotók nem kívánták rendeletben megismételni a már egyszer törvényben szabályozott előírást.  

Az érintett jogszabályokra, a megállapított tényállásra tekintettel alkotmányos visszásság nem áll fenn, ezért ajánlási, illetve jogszabálymódosítás kezdeményezési jogommal nem élek.

Budapest, 1997. június 30.

Gönczöl Katalin